1989L0556 — DA — 23.02.2006 — 005.001

Dette dokument er et dokumentationsredskab, og institutionerne påtager sig intet ansvar herfor

Ændret ved:

▼B

RÅDETS DIREKTIV

af 25. september 1989

om fastsættelse af veterinærpolitimæssige betingelser i forbindelse med handel inden for Fællesskabet med embryoner af tamkvæg samt med indførsel heraf fra tredjelande

(89/556/EØF)

RÅDET FOR DE EUROPÆISKE FÆLLESSKABER HAR —

under henvisning til Traktaten om Oprettelse af Det Europæiske Økonomiske Fællesskab, særlig artikel 43,

under henvisning til forslag fra Kommissionen ( 1 ),

under henvisning til udtalelse fra Europa-Parlamentet ( 2 ),

under henvisning til udtalelse fra Det Økonomiske og Sociale Udvalg ( 3 ), og

ud fra følgende betragtninger:

Brugen af embryoner af tamkvæg er et led i en effektiv avlspolitik, der fører til bedre produktivitet og større dækningsbidrag i denne sektor; frie varebevægelser for sådanne embryoner skulle desuden fremme en rationel udvikling ved at åbne mulighed for brug af optimale produktionsfaktorer;

bestemmelserne om veterinærpolitimæssige problemer i handelen inden for Fællesskabet med kvæg og svin er indeholdt i direktiv 64/432/EØF ( 4 ), senest ændret ved direktiv 89/360/EØF ( 5 ); direktiv 72/462/EØF ( 6 ), senest ændret ved direktiv 89/227/EØF ( 7 ), indeholder desuden bestemmelser om veterinærpolitimæssige problemer i forbindelse med indførsel af kvæg og svin fra tredjelande;

ovennævnte bestemmelser har for så vidt angår handel inden for Fællesskabet med kvæg og svin og indførsel af disse dyr fra tredjelande gjort det muligt at sikre, at eksportlandet garanterer overholdelsen af veterinærpolitimæssige kriterier, hvorved risikoen for udbredelse af husdyrsygdomme næsten totalt kan udelukkes; der er dog stadig en vis risiko for udbredelse af disse sygdomme i forbindelse med handelen med embryoner;

det er derfor nu nødvendigt som led i fællesskabspolitikken vedrørende harmonisering af nationale veterinærpolitimæssige bestemmelser i forbindelse med handelen med husdyr og husdyrprodukter inden for Fællesskabet at oprette en harmoniseret ordning for handelen inden for Fællesskabet med embryoner af tamkvæg og for indførsel heraf til Fællesskabet;

ved handel med embryoner inden for Fællesskabet bør den medlemsstat, hvor embryonerne opsamles, have pligt til at sikre, at embryonerne opsamles og behandles af godkendte og kontrollerede embryonopsamlingsteams, at de hidrører fra dyr, hvis sundhedsstatus er en sådan, at risikoen for udbredelse af dyresygdomme kan udelukkes, at de opsamles, behandles, opbevares og transporteres i henhold til normer, hvorved deres sundhedsstatus bevares, og at de under transporten til bestemmelseslandet ledsages af et sundhedscertifikat for at sikre overholdelsen af disse krav;

medlemsstaternes forskellige politik med hensyn til vaccination mod mund- og klovesyge gør det berettiget at opretholde tidsbegrænsede undtagelsesbestemmelser for friske embryoner, i henhold til hvilke de kan stille krav om yderligere beskyttelse mod denne sygdom;

der bør på grundlag af veterinærpolitimæssige kriterier opstilles en liste over tredjelande, hvorfra embryoner kan indføres i Fællesskabet; uafhængigt af en sådan liste bør medlemsstaterne kun tillade indførsel af embryoner, som er opsamlet, behandlet og opbevaret af embryonopsamlingsteam, der opfylder visse normer, og som er under officielt tilsyn; endvidere bør der, alt efter omstændighederne, fastsættes særlige veterinærpolitimæssige betingelser for de på listen anførte lande; kontrol med overholdelsen af disse normer bør kunne foretages på stedet;

for at hindre overførsel af visse smitsomme sygdomme bør der foretages kontrol, så snart en embryonsending indføres i Fællesskabets område, medmindre der er tale om ekstern transitforsendelse;

de foranstaltninger, som medlemsstaterne i tilfælde af intern transitforsendelse skal træffe efter denne kontrol, bør nærmere fastlægges;

Kommissionen bør træffe visse gennemførelsesforanstaltninger til dette direktiv; der bør med henblik herpå fastsættes procedurer for et samarbejde mellem Kommissionen og medlemsstaterne;

dette direktiv griber ikke ind i handelen med embryoner tilvejebragt, behandlet eller indgivet til opbevaring inden den dato, fra hvilken medlemsstaterne skal overholde det —

UDSTEDT FØLGENDE DIREKTIV: